L-oqsma ta’ politika fejn ġew imnedija kawżi ġodda fl-2016 huma murija fiċ-ċart li ġejja:

Tnedew kawżi ġodda kontra 27 Stat Membru minħabba traspożizzjoni tardiva tad-Direttiva dwar miżuri biex tonqos l-ispiża għall-installazzjoni ta’ netwerks tal-komunikazzjoni elettronika b’veloċità għolja. Barra minn hekk, 26 Stat Membru kien involut f’kawżi ta’ traspożizzjoni tardiva tad-Direttiva dwar is-setgħat tal-Awtorità Superviżorja Ewropea. Il-Kummissjoni nediet 23 proċedura fuq traspożizzjoni tardiva tad-Direttiva dwar l-immaniġġjar kollettiv tad-drittijiet tal-awtur u drittijiet relatati.

2.Riferimenti lill-Qorti tal-Ġustizzja skont l-Artikolu 258/260(3) TFUE

Skont l-Artikolu 260(3) TFUE, il-Kummissjoni tista’ tipproponi penali finanzjarji anki meta tirreferi kawża għall-ewwel darba quddiem il-Qorti tal-Ġustizzja skont l-Artikolu 258 TFUE għal nuqqas ta’ traspożizzjoni konkreta ta’ Direttiva leġiżlattiva. Din l-innovazzjoni, introdotta fit-Trattat ta’ Lisbona, għandha l-għan li tagħti lill-Istati Membri inċentiv akbar sabiex jittrasponu d-direttivi fil-ħin. Il-Kummissjoni tiddeċiedi dwar il-livell ta’ penali finanzjarji li tipproponi f’konformità mal-politika stabbilita fil-Komunikazzjoni tagħha dwar l-implimentazzjoni tal-Artikolu 260(3) TFUE. Fil-Komunikazzjoni tagħha dwar politika ta’ infurzar: Il-liġi tal-UE: Riżultati aħjar permezz ta’ applikazzjoni aħjar, il-Kummissjoni ħabbret li għal każijiet ta’ ksur imnedija wara l-pubblikazzjoni tagħha, hija sistematikament titlob lill-Qorti biex timponi l-ħlas ta’ somma f’daqqa kif ukoll ħlas perjodiku ta’ penali.

Fl-2016, il-Kummissjoni kompliet tressaq kawżi ta' ksur ta' traspożizzjoni tardiva quddiem il-Qorti tal-Ġustizzja b'talba għal penali ta' kuljum skont l-Artikolu 260(3) TFUE. Hija rreferiet żewġ Stati Membri lill-Qorti fl-2016: Il-Lussemburgu (żewġ kawżi) u r-Rumanija (kawża waħda). F’erba' kawżi oħra, il-Kummissjoni ħadet deċiżjoni favur riferiment, iżda l-Istat Membru adotta l-miżuri ta’ traspożizzjoni meħtieġa qabel ma l-applikazzjoni ntbagħtet lill-Qorti u b’hekk ġiet evitata l-proċedura fil-Qorti. Dawn il-kawżi kienu jikkonċernaw traspożizzjoni tardiva ta’ Żona Ferrovjarja Unika Ewropea (il-Greċja), id-Direttiva dwar l-Irkupru u r-Riżoluzzjoni Bankarja (ir-Rumanija u r-Repubblika Ċeka) u d-Dipendenza Żejda fuq Klassifikazzjonijiet tal-Kreditu (il-Lussemburgu).

Fl-2016, l-Istati Membri żiedu l-isforzi tagħhom biex iwettqu t-traspożizzjoni qabel ma l-Qorti tal-Ġustizzja tat is-sentenzi tagħha. Madankollu, kien hemm ħames kawżi bi proposta għal penali ta’ kuljum li baqgħu miftuħa: kawża kull wieħed kontra l-Belġju, in-Netherlands, il-Polonja, ir-Rumanija u l-Iżvezja.





VII.Konklużjonijiet

L-għadd kbir ta’ proċeduri dwar ksur, li fl-2016 laħaq l-ogħla livell fl-aħħar ħames snin, għadu kwistjoni serja ta’ tħassib. Meta ma ssirx it-traspożizzjoni korretta u f’waqtha tal-leġiżlazzjoni tal-UE, ir-riżultat aħħari jkun li ċ-ċittadini u n-negozji jitilfu l-benefiċċji li ħaqqhom skont il-liġi tal-UE. Għalhekk il-Kummissjoni tagħti importanza kbira għall-iżgurar tal-applikazzjoni effettiva tal-liġi.

Il-kompitu tal-applikazzjoni, tal-implimentazzjoni u tal-infurzar tal-leġiżlazzjoni tal-UE huwa maqsum bejn l-UE u l-Istati Membri. Il-Kummissjoni se tkompli tagħti l-appoġġ u l-għajnuna meħtieġa mill-Istati Membri waqt li dawn ikunu fil-fażi tal-implimentazzjoni tal-liġijiet. Bi qbil mal-Komunikazzjoni EU law: Better results through better application, il-Kummissjoni se tiffoka l-isforzi tagħha fuq il-problemi li tista’ ssir differenza kbira dwarhom meta ssir azzjoni dwar l-infurzar. Fl-istess ħin, hija se ssaħħaħ ir-reazzjoni tagħha meta ssegwi każijiet ta’ ksur tal-liġi tal-UE permezz tal-proċeduri ta’ ksur. Biex tiżgura ħarsien tal-liġijiet aktar malajr, u biex tkun tista’ tikseb ir-riżultati tal-prijoritajiet politiċi tagħha, minn issa ’l quddiem il-Kummissjoni se tibda tniedi l-proċeduri ta’ ksur mingħajr ma tiddependi fuq il-mekkaniżmu tal-EU Pilot, sakemm ma jintgħarafx li f’każ partikolari l-EU Pilot ikun ta’ għajnuna. Il-Kummissjoni rrinfurzat ukoll is-sistema tas-sanzjonijiet skont l-Artikolu 260(3) tat-TFUE għal meta l-Istati Membri ma jikkomunikawx fil-ħin il-miżuri ta’ traspożizzjoni tagħhom ta’ xi direttiva li tkun ġiet adottata skont proċedura leġiżlattiva.

Dan l-approċċ aktar strateġiku lejn l-infurzar, flimkien ma’ azzjoni f’waqtha u effettiva min-naħa tal-Kummissjoni għandhom l-għan li jiżguraw applikazzjoni aħjar tal-liġi tal-UE għall-benefiċċju ta’ kulħadd.

METODOLOĠIJA U SPJEGAZZJONI

I.Ir-rapport annwali

1.Sejba tal-problemi

L-ewwel ċart: Għadd ta’ lmenti (2012–2016)

Dan juri l-għadd totali ta’ lmenti li l-Kummissjoni rreġistrat għas-snin 2012–2016.

It-tieni ċart: Ilmenti pubbliċi miftuħa fi tmiem is-sena